Document ID: 31990R0452

*****
ΚΑΝΟΝΙΣΜΟΣ (ΕΟΚ) αριθ. 452/90 ΤΗΣ ΕΠΙΤΡΟΠΗΣ
της 22ας Φεβρουαρίου 1990
που προβλέπει ειδικά μέτρα για την περίοδο εμπορίας 1989/90 όσον αφορά τη χορήγηση ενίσχυσης στην παραγωγή ελαιολάδου στην Πορτογαλία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 257 παράγραφος 1,
τον κανονισμό αριθ. 136/66/ΕΟΚ του Συμβουλίου της 22ας Σεπτεμβρίου 1966 περί δημιουργίας κοινής οργανώσεως αγοράς στον τομέα των λιπαρών ουσιών (1), όπως τροποποιήθηκε τελευταία από τον κανονισμό (ΕΟΚ) αριθ. 2902/89 (2), και ιδίως το άρθρο 5,
Εκτιμώντας:
ότι ο κανονισμός (ΕΟΚ) αριθ. 4007/87 του Συμβουλίου (3), όπως τροποποιήθηκε τελευταία από τον κανονισμό (ΕΟΚ) 3849/89 (4), παρέτεινε την περίοδο που προβλέπεται στο άρθρο 257 της πράξης προσχώρησης έως τις 31 Δεκεμβρίου 1990·
ότι, όσον αφορά την Πορτογαλία, για να διευκολυνθεί η σύσταση και η αναγνώριση το ταχύτερο δυνατόν των οργανώσεων παραγωγών για την περίοδο 1988/89, είναι αναγκαίο να προβλεφθούν μεταβατικά μέτρα που περιλαμβάνουν τη δυνατότητα προσωρινής αναγνωρίσεως για τις οργανώσεις που δεν διαθέτουν ακόμη τη διάρθρωση που προβλέπεται από το άρθρο 4 του κανονισμού (ΕΟΚ) αριθ. 2261/84 του Συμβουλίου (5), όπως τροποποιήθηκε τελευταία από τον κανονισμό (ΕΟΚ) αριθ. 1226/89 (6)·
ότι, λαμβάνοντας υπόψη τις δυσκολίες για το ξεκίνημα του κοινοτικού καθεστώτος της ενισχύσεως στην παραγωγή στην Πορτογαλία, θα πρέπει να προβλεφθεί η παράταση μέχρι τις 30 Ιουνίου 1990 της προθεσμίας που προβλέπεται για την προσκόμιση των δηλώσεων καλλιεργείας των ελαιοκαλλιεργητών·
ότι η αναγνώριση των οργανώσεων των παραγωγών πρέπει να αρχίσει από την αρχή της περιόδου 1989/90· ότι θα πρέπει, συνεπώς, να προβλεφθεί η εφαρμογή του παρόντος κανονισμού από την 1η Νοεμβρίου 1989·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Λιπαρών Ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στην Πορτογαλία, για την περίοδο εμπορίας 1989/90, κατά παρέκκλιση από το άρθρο 4 παράγραφος 1 στοιχεία α) και β) του κανονισμού (ΕΟΚ) αριθ. 2261/84, μια οργάνωση παραγωγών είναι δυνατόν να αναγνωρισθεί δυνάμει του εν λόγω κανονισμού μόνον αν:
α) περιλαμβάνει τουλάχιστον 100 ελαιοκαλλιεργητές, αν πρόκειται για οργάνωση παραγωγής και αξιοποίησης ελιών και ελαιολάδου, ή
β) στις υπόλοιπες περιπτώσεις, περιλαμβάνει τουλάχιστον 400 ελαιοκαλλιεργητές· στην περίπτωση που μία ή περισσότερες οργανώσεις παραγωγής ή αξιοποίησης ελιών και ελαιολάδου είναι μέλη της εν λόγω οργάνωσης, οι ελαιοκαλλιεργητές που έχουν συγκεντρωθεί με τον τρόπο αυτό λαμβάνονται υπόψη μεμονωμένα για τον υπολογισμό του ελάχιστου αριθμού ελαιοκαλλιεργητών.
Άρθρο 2
Για την περίοδο εμπορίας 1989/90, οι δηλώσεις καλλιεργείας που προβλέπονται στο άρθρο 3 παράγραφοι 1 και 2 του κανονισμού (ΕΟΚ) αριθ. 2261/84, υποβάλλονται και στην Πορτογαλία το αργότερο μέχρι τις 30 Ιουνίου 1990.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Νοεμβρίου 1989.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Φεβρουαρίου 1990.

Labels: 18
17
19
6